**Dôvodová správa**

**B. Osobitná časť**

**K čl. I**

**K bodu 1**

 Slovenské sprievodné opatrenia sa rozširujú o dodávanie alebo distribúciu školských včelárskych výrobkov pre deti alebo žiakov, v kombinácii s akoukoľvek ďalšou činnosťou slovenských sprievodných opatrení tak, aby takáto činnosť spĺňala náležitosti sprievodných opatrení podľa čl. 3 delegovaného nariadenia Komisie (EÚ) 2017/40 z 3. novembra 2016, ktorým sa dopĺňa nariadenie Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia a zeleniny, banánov a mlieka vo vzdelávacích zariadeniach a ktorým sa mení vykonávacie nariadenie Komisie (EÚ) č. 907/2014 (Ú. v. EÚ L 5 10.1.2017) v platnom znení (ďalej len „delegované nariadenie (EÚ) 2017/40 v platnom znení“). Zároveň sa ustanovujú slovenské sprievodné opatrenia prepojené s cieľom školského programu zvyšovať konzumáciu včelárskych výrobkov, a to na základe článku 23 ods. 7 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20. 12. 2013) v platnom znení (ďalej len „nariadenie (EÚ) č. 1308/2013 v platnom znení“) umožňujúceho začlenenie iných poľnohospodárskych výrobkov do sprievodných opatrení.

**K bodu 2**

 V súvislosti so zaradením školských včelárskych výrobkov do slovenských sprievodných opatrení sa ustanovuje vymedzenie pojmu „včelárky výrobok“, obdobne ako novelizované nariadenie vlády ustanovuje pojmy „ovocie a zelenina“ a „mlieko a mliečny výrobok“.

**K bodom 3 a 13**

 Ustanovuje sa vymedzenie pojmu „informačný plagát“, ktorý slúži na zverejňovanie informácií podľa čl. 23a ods. 8 nariadenia (EÚ) č. 1308/2013 v platnom znení a ktorý spĺňa podmienky v rámci komunikačných prostriedkov a propagačných opatrení školského programu podľa čl. 12 ods. 2 a 3 vykonávacieho nariadenia Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (Ú. v. EÚ L 5, 10. 1. 2017) v platnom znení (ďalej len „vykonávacie nariadenie (EÚ) 2017/39 v platnom znení“).

**K bodu 4**

 V súvislosti so zaradením školských včelárskych výrobkov do slovenských sprievodných opatrení sa popri ustanovení vymedzenia pojmu „včelárky výrobok“ ustanovuje aj vymedzenie pojmu „oprávnený včelársky výrobok“, a to ako školský včelársky výrobok, na ktorého dodávanie alebo distribúciu pre deti alebo žiakov možno poskytnúť pomoc (ďalej len „školský včelársky výrobok“). To znamená školský včelársky výrobok, ktorého dodávanie alebo distribúcia v rámci školského programu Slovenskej republiky, vrátane jeho dodávania alebo distribúcie v rámci slovenských sprievodných opatrení, spĺňa podmienky ustanovené v práve Európskej únie a vo vnútroštátnom práve Slovenskej republiky, za ktorých možno na toto jeho dodávanie alebo distribúciu poskytnúť pomoc.

**K bodu 5**

 V súvislosti so zaradením školských včelárskych výrobkov do slovenských sprievodných opatrení, a tým aj do školského programu Slovenskej republiky, sa rozširuje ustanovenie § 3 novelizovaného nariadenia vlády v znení neskorších predpisov, ktoré upravuje vlastnosti poľnohospodárskych výrobkov, ktoré sa v rámci školského programu Slovenskej republiky dodávajú alebo distribuujú, o ustanovenie príslušných podmienok aj pre školské včelárske výrobky.

**K bodu 6**

 Keďže sa do školského programu Slovenskej republiky zaraďujú aj školské včelárske výrobky, navrhovaným nariadením vlády sa pre ne ustanovujú aj maximálne veľkosti porcií pre jedno dieťa alebo žiaka, tak ako ich novelizované nariadenie vlády v znení neskorších predpisov ustanovuje pre školské ovocie a zeleninu a aj pre školské mlieko a mliečne výrobky.

**K bodu 7**

 Požiadavky na kvalitu, bezpečnosť a hygienu podľa osobitných právnych aktov Európskej únie, a podľa vnútroštátneho práva Slovenskej republiky, ako aj osobitné požiadavky na poľnohospodárske výrobky, ktoré sú dodávané alebo distribuované v rámci školského programu, sa budú vzťahovať aj na novo-zaradené školské včelárske výrobky.

**K bodom 8, 11 a 57**

 Navrhovaným nariadením vlády sa ustanovuje, že poskytovanie pomoci na zabezpečovanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov možno schváliť len osobe, ktorej podľa § 2 písm. f) a § 3 ods. 5 nariadenia vlády Slovenskej republiky č. 10/2023 Z. z., ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky v sektore včelárstva možno schváliť poskytnutie podpory Európskej únie financovanej z Európskeho poľnohospodárskeho záručného fondu alebo z Európskeho poľnohospodárskeho fondu pre rozvoj vidieka v rámci spoločnej poľnohospodárskej politiky podľa čl. 38 ods. 1 ZFEÚ (ďalej len „spoločná poľnohospodárska politika“), poskytovanej na intervencie podľa čl. 3 ods. 3 nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (*Ú. v. EÚ L 435, 6.12.2021*) (ďalej len „intervencia“) vymedzené v strategickom pláne spoločnej poľnohospodárskej politiky, a vnútroštátnej finančnej pomoci, ktorú popri tejto podpore Európskej únie možno poskytovať podľa nariadenia (EÚ) 2021/2115 v platnom znení a právnych aktov Európskej únie prijatých na základe právomoci ustanovenej týmto nariadením (EÚ) 2021/2115 v platnom znení, financovaných z finančných prostriedkov Európskej únie a z finančných prostriedkov určených na financovanie tejto vnútroštátnej finančnej pomoci, poskytovanej orgánom verejnej moci Slovenskej republiky (ďalej len „podpora v SR“), na intervencie v sektore včelárskych výrobkov. To znamená, že poskytovanie pomoci na zabezpečovanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov možno schváliť len právnickej osobe, ktorá podľa údajov v centrálnom registri hospodárskych zvierat k 31. máju kalendárneho roka, v ktorom sa začína včelársky rok podľa § 2 písm. b) nariadenia vlády Slovenskej republiky č. 10/2023 Z. z., združuje viac ako 1 % včelárov podľa § 2 písm. c) nariadenia vlády Slovenskej republiky č. 10/2023 Z. z., na ktorých je spolu so včelstvami registrovanými na túto právnickú osobu v centrálnom registri hospodárskych zvierat registrovaných viac ako 1 % včelstiev včiel medonosných.

 Táto právnická osoba, resp. toto včelárske združenie, bude teda na poskytovanie pomoci na zabezpečovanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov schválená, avšak v praxi tieto slovenské sprievodné opatrenia budú vykonávať jej členovia, prípadne osoby, ktoré sa na tom s týmto včelárskym združením dohodnú. Týmito osobami by mali byť jednotliví včelári, teda osoby, ktoré produkujú včelárske výrobky. Na účely zabezpečenia bezpečnosti a hygieny týchto včelárskych výrobkov sa konkrétne ustanovuje, že školské včelárske výrobky sú oprávnenými včelárskymi výrobkami, len ak ich v rámci slovenských sprievodných opatrení dodáva alebo distribuuje prevádzkovateľ potravinárskeho podniku podľa čl. 3 ods. 3 nariadenia (ES) č. 178/2002 Európskeho parlamentu a Rady z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 031 1.2.2002), ktorého prevádzkareň podľa čl. 2 ods. 1 písm. c) nariadenia Európskeho parlamentu a Rady (ES) č. 852/2004 z 29. apríla 2004 o hygiene potravín (Ú. v. ES L 139 30.4.2004) je registrovaná regionálnou veterinárnou a potravinovou správou na činnosti zahŕňajúce produkciu včelárskych výrobkov (ďalej len „prevádzkovateľ potravinárskeho podniku“).

**K bodu 9**

 V súvislosti s výpadkom ovocného pyré uvedeného v riadku tabuľky uvedenej v časti X prílohy I k nariadeniu (EÚ) č. 1308/2013 v platnom znení, označenom kódom položky nomenklatúry tovaru stanovenej Európskou komisiou ex 20 07 (ďalej len „ovocné pyré“), v balení o veľkosti 115 g, zo zoznamu ovocia a zeleniny, na dodávanie alebo distribúciu výlučne ktorého možno poskytovať pomoc, sa patrične upravuje aj ustanovenie právnych fikcií na dodávanie alebo distribúciu ovocného pyré v baleniach, na dodávanie alebo distribúciu ktorých novelizovaným nariadením vlády v znení neskorších predpisov v znení navrhovaného nariadenia vlády nie sú ustanovené paušálne výšky pomoci.

**K bodom 10 a 12**

 Ustanovuje sa, že všeobecné schválenie poskytovania pomoci na zabezpečovanie slovenských sprievodných opatrení sa nevzťahuje na zabezpečovanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov, a že na prijímanie pomoci na zabezpečovanie tohto typu slovenských sprievodných opatrení musí byť žiadateľ schválený osobitne. To samozrejme nevylučuje možnosť schváliť tú istú osobu na poskytovanie pomoci na zabezpečovanie slovenských sprievodných opatrení všeobecne, a zároveň ju schváliť na poskytovanie pomoci na zabezpečovanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov, jedným a tým istým rozhodnutím, avšak v takom prípade musí byť toto schválenie poskytovania pomoci na zabezpečovanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov vo výroku tohto rozhodnutia explicitne vyjadrené. Vzhľadom na špecifickosť tohto schválenia sa vyžaduje, aby žiadateľ už vo svojej žiadosti o schválenie poskytnutia pomoci na zabezpečovanie slovenských sprievodných opatrení uviedol, či žiada aj o schválenie poskytnutia pomoci na zabezpečovanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov.

**K bodom 14 a 35**

 V súvislosti so zaradením školských včelárskych výrobkov do slovenských sprievodných opatrení sa do relevantných ustanovení dopĺňajú aj slovenské sprievodné opatrenia prepojené s cieľom školského programu zvyšovať konzumáciu včelárskych výrobkov.

**K bodu 15**

 Aktualizuje sa názov Ministerstva školstva, výskumu, vývoja a mládeže Slovenskej republiky (ďalej len „ministerstvo školstva“), ktorý bol zmenený zákonom č. 7/2024 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony z pôvodného názvu „Ministerstvo školstva, vedy, výskumu a športu Slovenskej republiky“.

**K bodom 16, 36, 37 a 44**

 K povinnosti školy, pre ktorej deti alebo žiakov sa v príslušnom školskom roku zabezpečujú činnosti školského programu Slovenskej republiky, zverejniť informačný plagát spôsobom ustanoveným v čl. 23a ods. 8 nariadenia (EÚ) č. 1308/2013 v platnom znení, sa ustanovuje alternatíva spočívajúca v možnosti zverejniť týmto spôsobom namiesto informačného plagátu elektronickú informáciu na webovom sídle tejto školy alebo jej zriaďovateľa.

**K bodom 17 a 39 (§ 6 ods. 20)**

 Zavádza sa nová povinnosť školy, ktorej boli v rámci školského programu Slovenskej republiky dodané poľnohospodárske výrobky školského ovocia a zeleniny, školského mlieka a mliečnych výrobkov alebo školských včelárskych výrobkov, a to povinnosť viesť písomnú evidenciu o distribúcii týchto poľnohospodárskych výrobkov jej deťom alebo žiakom, najmenej za jednotlivé kalendárne mesiace. K tomu sa ustanovuje, že ak sa kontrolou na mieste podľa čl. 10 vykonávacieho nariadenia (EÚ) 2017/39 v platnom znení (ďalej len „kontrola na mieste“), vykonanou najskôr počas predposledného uplynulého školského roka, zistí, že takáto škola túto evidenciu neviedla, na deti alebo žiakov tejto školy nebude žiadnemu žiadateľovi možné prideliť maximálnu výšku pomoci na zabezpečovanie činností školského programu Slovenskej republiky, ak bolo toto zistenie počas posledného uplynulého školského roka zverejnené na webovom sídle Pôdohospodárskej platobnej agentúry. Na účely včasného informovania žiadateľov o pridelenie maximálnej výšky pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov o tom, ktoré školy sú týmto spôsobom z hlavnej časti školského programu Slovenskej republiky dočasne vyradené, sa teda ustanovuje, že táto reštrikcia sa uplatňuje len na tie školy, o ktorých bola informácia o uvedenom zistení z kontroly na mieste počas uplynulého školského roka zverejnená na webovom sídle Pôdohospodárskej platobnej agentúry. Formulácia „*ak bolo toto zistenie počas posledného uplynulého školského roka zverejnené na webovom sídle Pôdohospodárskej platobnej agentúry*“ má však popri uvedenom účele informovania žiadateľov ešte jeden dôležitý efekt, a síce, že tento faktický účinok vyradenia týchto škôl zo školského programu limituje len na jediný školský rok. Posledný uplynulý školský rok je totiž posledným uplynulým školským rokom len vo vzťahu k jednému konkrétnemu školskému roku, na zabezpečovanie činností školského programu Slovenskej republiky počas ktorého sa maximálna výška pomoci na zabezpečovanie týchto činností prideľuje. Pri prideľovaní maximálnej výšky pomoci na zabezpečovanie činností školského programu Slovenskej republiky počas bezprostredne nasledujúceho školského roka už teda tento pôvodne „posledný uplynulý školský rok“ bude predposledným uplynulým školským rokom, a toto ustanovenie obmedzujúce možnosť prideliť maximálnu výšku pomoci na zabezpečovanie činností školského programu Slovenskej republiky pre deti alebo žiakov tých škôl, u ktorých sa zistilo, že uvedenú evidenciu nevedú, sa už na zabezpečovanie týchto činností počas bezprostredne nasledujúceho školského roka znova neuplatní, nakoľko sa už raz uplatnilo na zabezpečovanie týchto činností počas bezprostredne predchádzajúceho školského roka na základe zverejnenia týchto zistení na webovom sídle Pôdohospodárskej platobnej agentúry počas predposledného uplynulého školského roka, resp. v tom čase počas posledného uplynulého školského roka. Ak teda napríklad počas školského roka 2024/2025, kedy už bude navrhovaným nariadením vlády ustanovená povinnosť školy zapojenej do školského programu Slovenskej republiky uvedenú evidenciu viesť, táto škola túto evidenciu viesť nebude, a táto skutočnosť sa následne kontrolou na mieste zistí počas školského roka 2025/2026, tak najneskôr na vykonávanie školského programu Slovenskej republiky počas školského roka 2027/2028 môže byť táto škola z tohto programu vyradená, a to tak, že sa na jej deti alebo žiakov nebude nijakým žiadateľom prideľovať maximálna výška pomoci na zabezpečovanie činností školského programu Slovenskej republiky počas školského roka 2027/2028. Samozrejme, k tomuto vyradeniu môže v uvedenom prípade dôjsť aj pre vykonávanie školského programu Slovenskej republiky počas školského roka 2026/2027, ak sa zistenie z kontroly na mieste, že táto škola nevedie uvedenú evidenciu, na webovom sídle Pôdohospodárskej platobnej agentúry zverejní už počas školského roka 2025/2026. V takom prípade by teda bola táto škola na základe uvedeného zistenia z kontroly na mieste z roku 2025/2026 vyradená z vykonávania školského programu Slovenskej republiky počas školského roka 2026/2027, ale už by na základe toho istého zistenia nemohla byť vyradená z vykonávania školského programu Slovenskej republiky počas školského roka 2027/2028, nakoľko toto vyradenie je dikciou navrhovaného ustanovenia viazané na zverejnenie daného zistenia z kontroly na mieste počas posledného uplynulého školského roka, ktorým by bol v tomto prípade školský rok 2025/2026, a to vo vzťahu k vykonávaniu školského Slovenskej republiky programu počas školského roka 2026/2027.

**K bodom 18 až 25, 27 až 29**

 Ustanovuje sa nový systém prideľovania maximálnej výšky pomoci na zabezpečovanie slovenských sprievodných opatrení. V prvom rade sa vychádza z najvyššieho podielu prostriedkov únie pridelených Slovenskej republike na vykonávanie školského programu, ktorý možno použiť na vykonávanie sprievodných opatrení. To znamená, že sa vychádza z podielu 15 % z prostriedkov únie pridelených členskému štátu Európskej únie, ktorý môže tento členský štát podľa čl. 5 ods. 1 nariadenia Rady (EÚ) č. 1370/2013 zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami (Ú. v. EÚ L 346, 20. 12. 2013) v platnom znení použiť na vykonávanie sprievodných opatrení počas príslušného školského roka. K takto určenej sume, označovanej oko tzv. „osobitný základ“, sa ďalej podľa navrhovaného nariadenia vlády pridajú ďalšie dva diely z prostriedkov štátneho rozpočtu, ak to celková suma prostriedkov štátneho rozpočtu pridelená na vykonávanie školského programu počas príslušného školského roka umožňuje, a to teda až do výšky trojnásobku tejto sumy osobitného základu z prostriedkov únie. Následne sa táto suma vydelí nie úhrnným počtom detí alebo žiakov, pre ktoré sa majú počas príslušnému školského roka zabezpečovať slovenské sprievodné opatrenia, ale sa vydelí celkovým počtom detí alebo žiakov, o ktorých boli ministerstvu školstva podľa zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení zákona č. 188/2015 Z. z. poskytnuté štatistické údaje pri ročných zisťovaniach počas bezprostredne predchádzajúceho školského roka, aby sa tak získala tzv. „osobitná výška pomoci“ do výpočtu maximálnej výšky pomoci na zabezpečovanie slovenských sprievodných opatrení počas príslušného školského roka. Výhoda toho nového systému spočíva v tom, že žiadatelia o pridelenie tejto maximálnej výšky pomoci sa oveľa skôr dozvedia, aká suma sa im pridelí na počet detí alebo žiakov, pre ktorých budú slovenské sprievodné opatrenia počas príslušného školského roka zabezpečovať. Zároveň sa navrhujú súvisiace legislatívno-technické úpravy.

**K bodu 26**

 V praxi sa členským štátom Európskej únie prostriedky únie na vykonávanie školského programu prideľujú osobitne v dvoch balíkoch, v jednom na činnosti súvisiace s ovocím a zeleninou, a v jednom na činnosti súvisiace s mliekom a mliečnymi výrobkami. Z uvedeného dôvodu obsahuje novelizované nariadenie vlády v znení neskorších predpisov ustanovenie, že v takom prípade sa výpočet maximálnej výšky pomoci na zabezpečovanie týchto činností vykonáva separátne. Keďže však na sprievodné opatrenia prepojené s cieľom školského programu zvyšovať konzumáciu včelárskych výrobkov možno podľa práva Európskej únie čerpať prostriedky únie z ktoréhokoľvek z uvedených dvoch balíkov, ustanovuje sa, že osobitný základ v zmysle novelizovaného nariadenia vlády v znení neskorších predpisov v znení navrhovaného nariadenia vlády, z ktorého sa prideľuje maximálna výška pomoci na zabezpečovanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov, je vybranou časťou z najvyššieho podielu prostriedkov únie, ktorý možno podľa čl. 5 ods. 1 nariadenia (EÚ) č. 1370/2013 v platnom znení prideliť na zabezpečovanie slovenských sprievodných opatrení prepojených s cieľom školského programu zvyšovať konzumáciu mlieka a mliečnych výrobkov. Táto zvyšná časť uvedeného podielu je potom osobitným základom v zmysle novelizovaného nariadenia vlády v znení neskorších predpisov v znení navrhovaného nariadenia vlády, z ktorého sa prideľuje maximálna výška pomoci na zabezpečovanie slovenských sprievodných opatrení prepojených s cieľom školského programu zvyšovať konzumáciu mlieka a mliečnych výrobkov.

**K bodu 30**

 Legislatívno-technická úprava, ktorou sa vypúšťa odkaz 33e z dôvodu duplicity v súvislosti s vložením nového odseku 7 v § 3.

**K bodom 31 až 34**

 V súvislosti s pridaním alebo vypustením niektorých ustanovení novelizovaného nariadenia vlády sa adekvátne upravujú vnútorné odkazy na ustanovenia, ktoré boli v dôsledku uvedeného posunuté.

**K bodom 38 a 46**

 Zjemňuje sa pravidlo, podľa ktorého podiel porcií mlieka a mliečnych výrobkov iných ako konzumné mlieko alebo jeho bezlaktózové variácie na celkovom množstve porcií školského mlieka a mliečnych výrobkov, ktoré žiadateľ v rámci školského programu dodáva alebo distribuuje pre deti alebo žiakov jednej školy počas jedného realizačného obdobia podľa § 2 písm. k) novelizovaného nariadenia vlády v znení nariadenia vlády Slovenskej republiky č. 195/2020 Z. z. v znení navrhovaného nariadenia vlády (ďalej len „realizačné obdobie“), nesmie presiahnuť 30 %, inak na toto dodávanie alebo distribúciu týchto presahujúcich porcií nemožno poskytnúť pomoc. Toto zjemnenie spočíva v tom, že sa tento maximálny podiel jednak zvyšuje na 40 %, a jednak v tom, že sa už nebude počítať na deti alebo žiakov jednotlivých škôl, pre ktoré daný žiadateľ tieto dodávky alebo distribúcie vykonáva, ale len na priemer všetkých týchto škôl v rámci jedného realizačného obdobia. Vzhľadom na túto zmenu sa zároveň vypúšťa výnimka zohľadňujúca obmedzenie prevádzky danej školy, keďže vzhľadom na túto úpravu stráca význam.

**K bodom 39 (§ 6 ods. 21 až 23) a 40**

 Vzhľadom na doplnenie možnosti dodávať alebo distribuovať v rámci sprievodných opatrení školského programu Slovenskej republiky aj školské včelárske výrobky, a vzhľadom na ustanovenie dodávania alebo distribúcie školského ovocia a zeleniny, školského mlieka a mliečnych výrobkov alebo školských včelárskych výrobkov pre deti alebo žiakov v kombinácii akoukoľvek inou činnosťou slovenských sprievodných opatrení ako možnej činnosti slovenských sprievodných opatrení, sa povinnosti škôl vo vzťahu k distribúcii poľnohospodárskych výrobkov školského ovocia a zeleniny alebo školského mlieka a mliečnych výrobkov, ktoré im boli v rámci školského programu Slovenskej republiky dodané, ich deťom alebo žiakom, rozširujú aj o tieto povinnosti vo vzťahu k distribúcii toho školského ovocia a zeleniny, školského mlieka a mliečnych výrobkov alebo školských včelárskych výrobkov, ktoré im boli dodané v rámci slovenských sprievodných opatrení. Rovnako sa na všetky tieto poľnohospodárske výrobky, dodávané alebo distribuované v rámci slovenských sprievodných opatrení, rozširujú pravidlá týkajúce sa najvyššej úhrady, ktoré za ne možno žiadať popri základnej pomoci, ako aj pravidlá automatického zvyšovania tejto najvyššej úhrady v prípade, že by jej základná výška nepokrývala daň z pridanej hodnoty.

 Zároveň novelizované nariadenie vlády školám, ktorým boli pre ich deti alebo žiakov v rámci školského programu dodané školské ovocie a zelenina alebo školské mlieko a mliečne výrobky, ustanovuje zákaz úpravy tohto školského ovocia a zeleniny alebo tohto školského mlieka a mliečnych výrobkov takým spôsobom, že by už toto školské ovocie a zelenina alebo toto školské mlieko a mliečne výrobky neboli školským ovocím a zeleninou alebo školským mliekom a mliečnymi výrobkami, na ktorých dodávanie alebo distribúciu pre deti alebo žiakov možno poskytnúť pomoc. Na ovocie a zeleninu a na mlieko a mliečne výrobky, na ktorých dodávanie alebo distribúciu v rámci školského programu možno poskytovať pomoc z prostriedkov únie, sú totiž v práve Európskej únie ustanovené viaceré kritériá, ako napríklad zákaz obsahu pridaných látok alebo zmesí podľa čl. 23 ods. 6 nariadenia (EÚ) č. 1308/2013 v platnom znení, a taktiež sú na ovocie a zeleninu a na mlieko a mliečne výrobky, na ktorých dodávanie alebo distribúciu v rámci školského programu možno poskytovať pomoc, ustanovené špecifické podmienky v samotnom novelizovanom nariadení vlády v znení neskorších predpisov, hlavne pokiaľ ide o špecifikáciu týchto poľnohospodárskych výrobkov v prílohách č. 1 a 2 ako školského ovocia a zeleniny a školského mlieka a mliečnych výrobkov. Ak sa teda v rámci školského programu pomoc poskytuje na dodávanie alebo distribúciu práve školského ovocia a zeleniny alebo školského mlieka a mliečnych výrobkov spĺňajúcich určité právom ustanovené podmienky, je logické a aj v súlade s cieľmi školského programu Slovenskej republiky, že sa toto školské ovocie a zelenina alebo toto školské mlieko a mliečne výrobky musia deťom alebo žiakom distribuovať v tom istom stave, teda v stave spĺňajúcom tieto právom ustanovené podmienky, a to najmä na kvalitu a vlastnosti týchto poľnohospodárskych výrobkov. Tento zákaz pre školy, pre deti alebo žiakov ktorých boli v rámci školského programu dodané školské ovocie a zelenina alebo školské mlieko a mliečne výrobky, slúži najmä ako zákaz spracovania tohto školského ovocia a zeleniny alebo tohto mlieka a mliečnych výrobkov na iné poľnohospodárske výrobky alebo potraviny, a zaisťuje, že tieto školy svojim deťom alebo žiakom distribuujú práve školské ovocie a zeleninu alebo školské mlieko a mliečne výrobky spĺňajúce príslušné kritériá na ovocie a zeleninu alebo mlieko a mliečne výrobky dodávané alebo distribuované v rámci školského programu Slovenskej republiky. Rovnaký zákaz však už nemá zmysel ustanovovať pre distribúciu školského ovocia a zeleniny, školského mlieka a mliečnych výrobkov alebo školských včelárskych výrobkov, ktoré sa deťom alebo žiakom distribuujú v rámci alebo na základe slovenských sprievodných opatrení. V rámci činností slovenských sprievodných opatrení, najmä činností zahrnutých vo vzdelávacích aktivitách pre deti alebo žiakov súvisiacich s cieľmi školského programu, totiž možno toto školské ovocie a zeleninu, toto školské mlieko a mliečne výrobky alebo tieto školské včelárske výrobky aj upraviť, a naplniť tým povinný vzdelávací rozmer týchto sprievodných opatrení podľa čl. 23 ods. 10 nariadenia (EÚ) č. 1308/2013 v platnom znení a čl. 3 ods. 1 delegovaného nariadenia (EÚ) 2017/40 v platnom znení. Napríklad by sa v rámci slovenských sprievodných opatrení mohol pred deťmi alebo žiakmi, pre ktorých sa vykonávajú, z vybraných poľnohospodárskych výrobkov školského ovocia a zeleniny a školského mlieka a mliečnych výrobkov vyrobiť ovocno-mliečny nápoj, alebo by sa mohli tieto poľnohospodárske výrobky ochutiť medom zo školských včelárskych výrobkov. Akákoľvek úprava týchto poľnohospodárskych výrobkov, ktorá by spadala do rámca vymedzenia sprievodných opatrení podľa práva Európskej únie, a do rámca ich užšieho vymedzenia ako slovenských sprievodných opatrení vo vnútroštátnom práve Slovenskej republiky, by tak mala byť povolená, a na distribúciu takto upraveného školského ovocia a zeleniny, školského mlieka a mliečnych výrobkov alebo školských včelárskych výrobkov by sa mali vzťahovať pravidlá ako na distribúciu týchto poľnohospodárskych výrobkov deťom alebo žiakom v rámci alebo na základe slovenských sprievodných opatrení pred touto ich úpravou. Na tento účel sa zavádza príslušné dovoľujúce ustanovenie, ako aj ustanovenie príslušnej právnej fikcie, na základe ktorých sa v takýchto prípadoch bude pomoc na dodávanie alebo distribúciu školského ovocia a zeleniny, školského mlieka a mliečnych výrobkov alebo školských včelárskych výrobkov v rámci slovenských sprievodných opatrení, ktoré budú deťom alebo žiakom distribuované po uvedenej úprave, bude poskytovať ako na dodávanie alebo distribúciu týchto poľnohospodárskych výrobkov v rámci slovenských sprievodných opatrení pred takouto úpravou. Podmienkou je však, že tieto poľnohospodárske výrobky budú aj po takejto úprave stále spĺňať požiadavky na kvalitu, bezpečnosť a hygienu podľa príslušných všeobecne záväzných právnych predpisov tvoriacich právny poriadok Slovenskej republiky, najmä požiadavky na kvalitu, bezpečnosť a hygienu potravín.

**K bodom 41 až 43**

 Upresňuje sa, aké údaje má žiadateľ o poskytnutie pomoci na dodávanie alebo distribúciu poľnohospodárskych výrobkov školského ovocia a zeleniny alebo školského mlieka a mliečnych výrobkov pre deti alebo žiakov uviesť vo svojej žiadosti o poskytnutie tejto pomoci vo vzťahu k týmto dodávkam alebo distribúciám. V prvom rade sa ustanovuje, že množstvo týchto pre deti alebo žiakov dodaných alebo distribuovaných poľnohospodárskych výrobkov sa uvádza v merných jednotkách, na ktoré je ustanovená výška základnej pomoci na ich dodávanie alebo distribúciu, teda na kilá, litre, balenia – podľa príslušnej prílohy č. 1 alebo č. 2, ktorými sa tieto základné výšky pomoci ustanovujú. V druhom rade sa ustanovuje, že tieto množstvá sa v danej žiadosti uvádzajú separátne za jednotlivé poľnohospodárke výrobky, resp. jednotlivé položky uvedené v prílohách č. 1 a 2, ako aj separátne za jednotlivé školy, pre deti alebo žiakov ktorých boli dodané alebo distribuované, a separátne za toto dodávanie školám a za túto distribúciu týmto deťom alebo žiakom. Rovnakým spôsobom sa má vypĺňať aj vyhlásenie školy, ktorej boli tieto poľnohospodárske výrobky v rámci školského programu Slovenskej republiky dodané, o množstvách, ktoré jej takto boli dodané, a o množstvách takto dodaných poľnohospodárskych výrobkov, ktoré distribuovala svojim deťom alebo žiakom.

**K bodu 45**

 Vzhľadom na zriedkavosť overovania účtovných prípadov podľa § 2 ods. 2 zákona č. 431/2002 Z. z. o účtovníctve (ďalej len „účtovný prípad“) podpisovým záznamom na účtovnom doklade podľa § 10 ods. 1 zákona č. 431/2002 Z. z. v znení neskorších predpisov (ďalej len „účtovný doklad“) urobeným osobou zodpovednou za tento účtovný prípad v príslušnej účtovnej jednotke, sa táto náležitosť ako povinná náležitosť dokladov o  účtovných prípadoch uskutočnených pri dodávaní alebo distribúcii školského ovocia a zeleniny alebo školského mlieka a mliečnych výrobkov v rámci školského programu Slovenskej republiky alebo uskutočnených pri vykonávaní slovenských sprievodných opatrení, tvoriacich prílohu k žiadosti o poskytnutie pomoci na zabezpečovanie týchto činností školského programu Slovenskej republiky, z novelizovaného nariadenia vlády vypúšťajú.

**K bodom 47 a 59**

 O zrušení právnickej osoby, zriadenej alebo založenej podľa právneho poriadku Slovenskej republiky (ďalej len „slovenská právnická osoba“), môže okrem nej samotnej rozhodnúť aj súd, napríklad v prípadoch podľa § 68b ods. 1 Obchodného zákonníka v znení zákona č. 390/2019 Z. z., pričom toto rozhodnutie štandardne nadobúda právne účinky nadobudnutím svojej právoplatnosti, alebo neskorším dňom určeným v tomto rozhodnutí. Okrem toho môže súd rozhodnúť aj v inej veci s tým, že právnym účinkom takéhoto rozhodnutia je zrušenie slovenskej právnickej osoby, ako napríklad rozhodnutím o zastavení konkurzného konania voči tejto právnickej osobe pre nedostatok majetku, alebo iným rozhodnutím o zrušení konkurzu na jej majetok ako takým, ktorým by sa konkurz na jej majetok zrušoval z dôvodu, že by na tento konkurz neboli predpoklady. Pokiaľ ide o slovenskú právnickú osobu, ktorá vzniká dňom, ku ktorému je zapísaná do obchodného registra, súd príslušný na rozhodovanie o zrušení tejto slovenskej právnickej osoby je zároveň registrovým súdom, ktorý vedie príslušnú časť obchodného registra, v ktorej je táto slovenská právnická osoba zapísaná, a je tak podľa § 4 ods. 1 písm. a) a b) zákona č. 272/2015 Z. z. o registri právnických osôb, podnikateľov a orgánov verejnej moci a o zmene a doplnení niektorých zákonov v znení neskorších predpisov osobou povinnou poskytovať Štatistickému úradu Slovenskej republiky údaje na účely ich zápisu, zmeny alebo výmazu v registri právnických osôb, podnikateľov a orgánov verejnej moci. Údaj o tom, či je slovenská právnická osoba zrušená, je ako údaj o právnom stave slovenskej právnickej osoby podľa § 1a písm. g) šiesteho bodu zákona č. 272/2015 Z. z. v znení zákona č. 302/2023 Z. z. údajom, ktorý sa v registri právnických osôb, podnikateľov a orgánov verejnej moci povinne eviduje podľa § 3 ods. 1 písm. o) zákona č. 272/2015 Z. z. v znení zákona č. 302/2023 Z. z., a ktorý tak môžu orgány verejnej moci Slovenskej republiky na účely svojej úradnej činnosti priamo získavať podľa § 1 ods. 1 v spojení s ods. 3 písm. a) zákona proti byrokracii v znení neskorších predpisov. Takýmto spôsobom teda môže orgán verejnej moci Slovenskej republiky príslušný na rozhodovanie o poskytovaní pomoci overiť, či slovenská právnická osoba, ktorá je žiadateľom o poskytnutie pomoci na zabezpečovanie činností školského programu Slovenskej republiky, nie je zrušená rozhodnutím orgánu verejnej moci, vrátane orgánu verejnej moci iného ako súdu.

Podľa § 68 ods. 4 písm. c) Obchodného zákonníka v znení neskorších predpisov sa obchodná spoločnosť alebo družstvo zrušuje ukončením konkurzného konania voči tejto obchodnej spoločnosti alebo družstvu pre nedostatok majetku, alebo iným rozhodnutím o zrušení konkurzu na jej majetok ako takým, ktorým by sa konkurz na jej majetok zrušoval z dôvodu, že by na tento konkurz neboli predpoklady, z čoho vyplýva, že ak voči slovenskej právnickej osobe prebieha konkurzné konanie, alebo ak je na jej majetok vyhlásený konkurz, tak prebieha proces, ktorého výsledkom môže byť zrušenie tejto slovenskej právnickej osoby. To platí aj v prípade žiadateľov, ktorí sú fyzickými osobami, hoci fyzická osoba zo svojej podstaty nemôže byť zrušená. Podľa právneho poriadku Slovenskej republiky sa totiž v rámci konkurzu na majetok úpadcu všetok majetok, ktorý tomuto konkurzu podlieha, prevádza na peňažné prostriedky na účel uspokojenia veriteľov tohto úpadcu, a to podľa § 67 ods. 1 písm. b) zákona č. 7/2005 Z. z. o konkurze a reštrukturalizácii a o zmene a doplnení niektorých zákonov, vrátane toho majetku, ktorý tento úpadca nadobudol počas tohto konkurzu. Konkurz na majetok žiadateľa o poskytnutie pomoci teda podľa právneho poriadku Slovenskej republiky vyvoláva riziko zrušenia a následného zániku tohto žiadateľa, ak je právnickou osobou. Aj údaje o vyhlásením konkurzu a o ukončení konkurzného konania sú však ako údaje o právnom stave podľa § 1a písm. g) šiesteho bodu zákona č. 272/2015 Z. z. v znení zákona č. 302/2023 Z. z. údajmi, ktoré sa v registri právnických osôb, podnikateľov a orgánov verejnej moci povinne evidujú, konkrétne o slovenských právnických osobách podľa § 3 ods. 1 písm. o) zákona č. 272/2015 Z. z. v znení zákona č. 302/2023 Z. z. a o fyzických osobách podľa § 2 ods. 2 písm. b) alebo písm. c) zákona č. 272/2015 Z. z. v znení zákona č. 302/2023 Z. z., vrátane fyzických osôb - podnikateľov, podľa § 3 ods. 2 písm. j) zákona č. 272/2015 Z. z. v znení zákona č. 302/2023 Z. z.

Z uvedených dôvodov sa zrušuje povinnosť žiadateľa o poskytnutie pomoci na zabezpečovanie činností školského programu Slovenskej republiky, ktorý je právnickou osobou, predkladať ku svojej žiadosti aj potvrdenie súdu o tom, že právne záväzne nerozhodol o jeho zrušení, alebo že právne záväzne nerozhodol v inej veci rozhodnutím, ktorého právnym účinkom je jeho zrušenie. Ustanovuje sa však nová hmotnoprávna podmienka poskytnutia pomoci žiadateľovi, a síce, že voči nemu nesmie byť vedené konkurzné konanie, a že na jeho majetok nesmie byť vyhlásený konkurz.

**K bodom 48 a 60**

 Zavádza sa právna úprava, podľa ktorej žiadateľ o poskytnutie pomoci na zabezpečovanie činností školského programu Slovenskej republiky môže mať voči Slovenskej republike dlh po dátume, v ktorom mal byť splnený, ak pohľadávku zodpovedajúcu tomuto dlhu možno v rámci poskytnutia tejto pomoci žiadateľovi započítať proti jeho pohľadávkam voči Slovenskej republike.

**K bodu 49**

 Podľa § 13 ods. 12 zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov Pôdohospodárska platobná agentúra zamietne poskytnutie podpory v pôdohospodárstve a rozvoji vidieka prijímateľovi, ak sa zistí, že tento prijímateľ, jeho štatutárny orgán, člen jeho štatutárneho orgánu alebo osoba, ktorá koná v mene a na účet tohto prijímateľa, je odsúdená pre niektorý trestný čin uvedený v § 212 až 282 alebo § 283 Trestného zákona v znení neskorších predpisov, teda že niektorá z týchto osôb je odsúdená pre niektorý z trestných činov proti majetku alebo pre niektorý z trestných činov hospodárskych. Vzhľadom na povinnosť Pôdohospodárskej platobnej agentúry zamietnuť za uvedených okolností poskytnutie podpory v pôdohospodárstve a rozvoji vidieka sa teda žiadateľovi o poskytnutie pomoci na zabezpečovanie činností školského programu Slovenskej republiky ustanovuje povinnosť predložiť k žiadosti o poskytnutie tejto pomoci aj údaje, ktoré musí obsahovať žiadosť o výpis z registra trestov všetkých členov jeho štatutárneho orgánu a všetkých osôb, ktoré sú oprávnené konať v jeho mene a na jeho účet, aby bolo možné overiť, či tieto osoby nie sú pre niektorý z trestných činov proti majetku alebo pre niektorý z trestných činov hospodárskych odsúdené.

**K bodu 50**

 Zjednodušuje sa povinnosť žiadateľa predkladať v rámci svojej žiadosti o poskytnutie pomoci na zabezpečovanie činností školského programu Slovenskej republiky kópiu zmluvy o vedení svojho účtu v banke alebo potvrdenie tejto banky o vedení tohto účtu, a to tak, že tento doklad k tejto žiadosti vôbec nemusí prekladať, ak ho už príslušnému orgánu verejnej moci Slovenskej republiky predložil, a to v rámci akéhokoľvek iného konania vo veci podpory v pôdohospodárstve a rozvoji vidieka, alebo kedykoľvek v minulosti.

**K bodom 51 až 53 a 65 (§ 7 ods. 32)**

 Pravidlá poskytovania základnej pomoci a dodatočnej pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov v rámci školského programu Slovenskej republiky sa rozširujú aj na dodávanie alebo distribúciu školského ovocia a zeleniny, školského mlieka a mliečnych výrobkov alebo školských včelárskych výrobkov v rámci slovenských sprievodných opatrení. Vďaka tomuto mechanizmu poskytovania pomoci sa budú všetky tieto poľnohospodárske výrobky v rámci slovenských sprievodných opatrení deťom alebo žiakom distribuovať zadarmo, teda z pohľadu týchto detí alebo žiakov, pokiaľ bude na poskytovanie dodatočnej pomoci dostupný dostatok prostriedkov štátneho rozpočtu.

**K bodom 54 a 55**

 Aj v prípade žiadostí o poskytnutie pomoci na zabezpečovanie slovenských sprievodných opatrení sa upresňuje, ako sa v nich uvádza množstvo poľnohospodárskych výrobkov, ktoré boli v ich rámci dodané alebo distribuované, teda množstvo školského ovocia a zeleniny, školského mlieka a mliečnych výrobkov alebo školských včelárskych výrobkov. Samozrejme, tieto údaje sa uvádzajú, len ak boli tieto poľnohospodárske výrobky v rámci slovenských sprievodných opatrení dodávané alebo distribuované. Obdobne ako pri žiadostiach o poskytnutie pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov, aj v týchto žiadostiach sa dodané alebo distribuované množstvá uvádzajú v merných jednotkách, na ktoré je ustanovená výška základnej pomoci na ich dodávanie alebo distribúciu, teda na kilá, litre, balenia – podľa príslušnej prílohy č. 1, č. 2 alebo č. 2a, ktorými sa tieto základné výšky pomoci ustanovujú, a taktiež sa v nich uvádzajú separátne za jednotlivé poľnohospodárke výrobky, resp. jednotlivé položky uvedené v prílohách č. 1 až 2a, separátne za jednotlivé školy, pre deti alebo žiakov ktorých boli dodané alebo distribuované, a separátne za toto dodávanie školám a za túto distribúciu týmto deťom alebo žiakom. Nakoľko však nejde o dodávanie alebo distribúciu poľnohospodárskych výrobkov v rámci školského programu Slovenskej republiky ako také, ale o činnosť slovenských sprievodných opatrení, ktorá musí byť kombinovaná aspoň s jednou ďalšou činnosťou slovenských sprievodných opatrení tak, aby takáto činnosť spĺňala náležitosti sprievodných opatrení podľa čl. 3 delegovaného nariadenia (EÚ) 2017/40 v platnom znení, v žiadosti o poskytnutie pomoci na ich zabezpečovanie ako slovenských sprievodných opatrení sa uvádza, s akou ďalšou činnosťou slovenských sprievodných opatrení boli kombinované. Rovnaké údaje má obsahovať aj vyhlásenie školy o týchto činnostiach žiadateľa pre jej deti alebo žiakov, teda aj o dodávaní, aj o distribúcii poľnohospodárskych výrobkov pre tieto deti alebo žiakov zo strany tohto žiadateľa. Okrem tohto táto škola v tomto jej vyhlásení uvádza, aké ďalšie činnosti slovenských sprievodných opatrení príslušný žiadateľ popri dodávkach alebo distribúciách vybraných poľnohospodárskych výrobkov vykonával, tak aby tieto činnosti boli slovenskými sprievodnými opatreniami tak, ako sú vymedzené v § 1 písm. c) piatom bode navrhovaného nariadenia vlády v znení neskorších predpisov v znení navrhovaného nariadenia vlády. No a v prípade, že žiadateľ v rámci slovenských sprievodných opatrení školské ovocie a zeleninu, školské mlieko a mliečne výrobky alebo školské včelárske výrobky dodá škole, pre deti alebo žiakov ktorej tieto slovenské sprievodné opatrenia vykonáva, tak táto škola vo svojom vyhlásení uvádza, v akých množstvách ich zas ona týmto svojim deťom alebo žiakom distribuovala.

 Keďže dodávanie alebo distribúciu školských včelárskych výrobkov môže v rámci slovenských sprievodných opatrení vykonávať len prevádzkovateľ potravinárskeho podniku, škola vo svojom vyhlásení o vykonávaní týchto slovenských sprievodných opatrení uvádza aj identifikáciu jednotlivých prevádzkovateľov potravinárskych podnikov, prostredníctvom ktorých žiadateľ schválený na zabezpečovanie týchto činností tieto činnosti pre jej deti alebo žiakov vykonával, v tom istom členení ako pri ostatných vyhláseniach.

 No a keďže podľa čl. 3 ods. 1 delegovaného nariadenia (EÚ) 2017/40 v platnom znení sa musí sprievodnými opatreniami zabezpečiť aj ochutnávka iných poľnohospodárskych výrobkov podľa čl. 23 ods. 7 nariadenia (EÚ) č. 1308/2013 v platnom znení, ak ich tieto sprievodné opatrenia zahŕňajú, do vyhlásenia školy o vykonávaní slovenských sprievodných opatrení sa dopĺňa aj informácia o tom, či slovenské sprievodné opatrenia prepojené s cieľom školského programu zvyšovať konzumáciu včelárskych výrobkov zahŕňali aj takúto ich ochutnávku.

**K bodu 56**

 Legislatívno-technické úpravy v súvislosti s nesprávne uvedeným odkazom v platnom znení predmetného nariadenia vlády, ako aj s prečíslovaním bodov v § 7 ods. 15 písm. c).

**K bodu 58**

Legislatívno-technická úprava spočívajúca v úprave vnútorných odkazov v súvislosti so zmenami navrhovanými v § 7 ods. 2.

**K bodu 61**

 Doterajšie ustanovenie, podľa ktorého možno na dodávanie alebo distribúciu školského ovocia a zeleniny alebo školského mlieka a mliečneho výrobku pre deti alebo žiakov pomoc poskytnúť len na dodávanie takého poľnohospodárskeho výrobku, ktorý bol týmto deťom alebo žiakom distribuovaný v tom istom realizačnom období, alebo ktorý im bol distribuovaný v ktoromkoľvek inom realizačnom období toho istého školského roka z dôvodov hodných osobitného zreteľa, sa v súvislosti s ustanovením dodávania alebo distribuovania školského ovocia a zeleniny, školského mlieka a mliečnych výrobkov alebo školských včelárskych výrobkov ako činnosti slovenských sprievodných opatrení, dopĺňa o ustanovenie, že na zabezpečovanie týchto činností slovenských sprievodných opatrení možno pomoc poskytnúť len vtedy, ak boli tieto v rámci nich dodávané alebo distribuované poľnohospodárske výrobky distribuované príslušným deťom alebo žiakom v tom istom školskom roku, v ktorom boli dodané ich škole.

**K bodu 62**

 V súvislosti s ustanovením dodávania alebo distribuovania školského ovocia a zeleniny, školského mlieka a mliečnych výrobkov alebo školských včelárskych výrobkov ako činnosti slovenských sprievodných opatrení, povinne vykonávanej s akoukoľvek inou činnosťou slovenských sprievodných opatrení, sa dopĺňa ustanovenie, že pomoc na vykonávanie činností školského programu Slovenskej republiky zahŕňajúcich dodávanie alebo distribúciu vybraných poľnohospodárskych výrobkov možno poskytnúť len na dodávanie alebo distribúciu takých poľnohospodárskych výrobkov, ktoré spĺňajú kritériá, za akých na toto ich dodávanie alebo distribúciu možno pomoc poskytnúť, či už vnútroštátnych, alebo ustanovených právom Európskej únie.

**K bodom 63 a 64**

Návrhom sa upravuje znenie písmen b) s cieľom ich spresnenia. Zároveň sa v súvislosti s informačnými povinnosťami dodávateľa alebo distribútora školského ovocia a zeleniny alebo školského mlieka a mliečnych výrobkov pre deti alebo žiakov v rámci školského programu na začiatku príslušného školského roka sa ustanovuje, že na toto dodávanie alebo distribúciu tých množstiev uvedených poľnohospodárskych výrobkov, vo vzťahu ku ktorým si túto svoju informačnú povinnosť nesplnil, pomoc poskytnúť nemožno.

**K bodu 65 (§ 7 ods. 31)**

 Ustanovuje sa podmienka oprávnenosti včelárskych výrobkov, podľa ktorej pomoc nemožno poskytnúť ani na dodávanie alebo distribúciu školského včelárskeho výrobku, ktorý nebol deťom alebo žiakom distribuovaný v rámci slovenských sprievodných opatrení zahŕňajúcich ich ochutnávku tak, ako túto povinnosť ustanovuje článok 3 ods. 1 delegovaného nariadenia (EÚ) 2017/40 v platnom znení.

**K bodu 66**

 Ustanovuje sa prechodné ustanovenie, podľa ktorého všetky konania vo veciach pomoci na vykonávanie činností školského programu Slovenskej republiky, vykonávaných najneskôr počas školského roka 2023/2024, pokračujú podľa príslušnej právnej úpravy účinnej pred nadobudnutím účinnosti navrhovaného nariadenia vlády.

**K bodom 67 a 68**

 Nanovo sa ustanovuje zoznam ovocia a zeleniny a mlieka a mliečnych výrobkov, na oddávanie alebo distribúciu pre deti alebo žiakov výlučne ktorých možno poskytovať pomoc, a pridáva sa takýto zoznam aj pre dodávanie alebo distribúciu včelárskych výrobkov v rámci slovenských sprievodných opatrení. V oboch prípadoch sa znaleckou činnosťou určili paušálne výšky pomoc na dodávanie alebo distribúciu týchto poľnohospodárskych výrobkov v rámci školského programu Slovenskej republiky. Tieto zoznamy obsahujú aj najvyššie úhrady, ktoré možno za jednotlivé tieto poľnohospodárske výrobky žiadať okrem základnej pomoci, ktoré sú pri dostatku prostriedkov štátneho rozpočtu pridelených na tento účel plne pokrývať dodatočnou pomocou.

**K bodu 69**

 Dopĺňa sa zoznam vykonávaných právne záväzných aktov Európskej únie.

**K čl. II**

 Účinnosť navrhovaného nariadenia vlády sa navrhuje na 1. septembra 2024, teda na začiatok obdobia školského vyučovania počas školského roka 2024/2025, od ktorého sa majú navrhovaným nariadením vlády zavádzané zmeny alebo doplnenia začať uplatňovať.

Podľa § 19 ods. 6 písm. b) zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení zákona č. 133/2023 Z. z. môže všeobecne záväzný právny predpis Slovenskej republiky, ktorý má podľa doložky vplyvov alebo analýzy vplyvov k návrhu tohto právneho predpisu predkladaného do pripomienkového konania vplyv na podnikateľské prostredie, nadobudnúť účinnosť len 1. januára alebo 1. júla príslušného kalendárneho roka s tým, že toto obmedzenie dátumu nadobudnutia účinnosti všeobecne záväzného právneho predpisu Slovenskej republiky sa neuplatňuje na všeobecne záväzný právny predpis Slovenskej republiky vydaný na vykonanie právne záväzného aktu Európskej únie, ktorý nadobúda účinnosť alebo sa začína uplatňovať od iného dátumu.

 Navrhované nariadenie vlády má podľa svojej doložky vplyvov a analýzy vplyvov pozitívny vplyv na podnikateľské prostredie, pričom sa zároveň jedná o návrh aproximačného nariadenia vlády, ktoré sa vydáva na vykonanie nariadenia (EÚ) č. 1308/2013 v platnom znení, vykonávacieho nariadenia (EÚ) 2017/39 v platnom znení a delegovaného nariadenia (EÚ) 2017/40 v platnom znení, ktorými sa ustanovuje školský program, ktorý sa podľa týchto právne záväzných aktov Európskej únie vykonáva počas jednotlivých školských rokov, trvajúcich podľa čl. 1 ods. 2 vykonávacieho nariadenia (EÚ) 2017/39 v platnom znení od 1. augusta kalendárneho roka do 31. júla bezprostredne nasledujúceho kalendárneho roka. Keďže teda školský program sa vykonáva vždy od začiatku príslušného školského roka, teda od 1. augusta kalendárneho roka, v ktorom sa tento školský rok začína, na všeobecne záväzný právny predpis Slovenskej republiky, ktorý má byť vydaný na vykonanie uvedených právne záväzných aktov Európskej únie vo vzťahu ku školskému programu, a ktorý má podľa doložky vplyvov alebo analýzy vplyvov k návrhu tohto všeobecne záväzného právneho predpisu predkladaného do pripomienkového konania vplyv na podnikateľské prostredie, sa podľa § 19 ods. 6 písm. b) zákona č. 400/2015 Z. z. v znení zákona č. 133/2023 Z. z. neuplatňuje obmedzenie nadobudnutia účinnosti tohto právneho predpisu len na 1. januára alebo 1. júla príslušného kalendárneho roka.